1958թ․ ես ձերբակալվել եւ դատապարտվել եմ հրազեն կրելու համար։ Զենքը, որ իմ մոտից հայտնաբերվեց, պատկանում էր հորս։ Հայրս բավական մեծ քանակության զենք ուներ։ Նա` որպես դաշնակցական, 1909թ․ մասնակցել էր հույն-թուրքական պատերազմին, այնուհետեւ հայ-թուրքական մարտերին էր մասնակցել, եւ այդ շրջանից էլ իր մոտ մնացել էր թվով մոտ 60 տարբեր տեսակի զենքեր ու փամփուշտներ։ Ողջ այդ զինամթերքը նա թաքցնում էր մեր տանը։ Ինձ ձերբակալեցին «Նագան» տեսակի ատրճանակ կրելու համար։ Ձերբակալվելուցս անմիջապես հետո հայրս զենքերը շտապ այլ վայր էր տեղափոխել եւ մեր տունը խուզարկելուց, ինձ մոտ հայտնաբերված «Նագան»-ից բացի` այլ զենք չգտան։ Ես հայտարարեցի, որ «Նագանը» իմն է եւ դատապարտվեցի երեք տարի ազատազրկման։ Հայրս, իր ունեցած կապերն ու հնարավորություններն օգտագործելով, կարողացավ այնպես անել, որ ինձ համաներմամբ ազատ արձակեն։